### NN 20/2024 (21.2.2024.), Odluka Ustavnog suda Republike Hrvatske broj: U-IIIA-6637/2021 od 20. prosinca 2023.

USTAVNI SUD REPUBLIKE HRVATSKE

328

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća te suci Snježana Bagić, Mario Jelušić, Davorin Mlakar, Rajko Mlinarić i Miroslav Šumanović, članovi Vijeća, u postupku koji su ustavnom tužbom pokrenuli Boban Savić iz Smedereva, Adriana Savić iz Smedereva i Gordana Savić iz Smedereva, Republika Srbija koje zastupa Slađana Čanković, odvjetnica u Zagrebu, na sjednici održanoj 20. prosinca 2023. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku o prijedlogu za dopuštenje revizije u predmetu broj: Revd-3321/2023 u najkraćem mogućem roku, ali ne duljem od šest (6) mjeseci, računajući od prvog idućeg dana od dana objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljima ustavne tužbe, Bobanu Saviću iz Smedereva, Mihajlovac, Dobri do, Republika Srbija, Adriani Savić iz Smedereva, Lugarčina, Republika Srbija i Gordani Savić iz Smedereva, Trg heroja 17-8, Republika Srbija, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 2805,00 eura svakom.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

VI. Odbija se zahtjev za naknadu troškova ustavnosudskog postupka.

Obrazloženje

I. POSTUPAK PRED USTAVNIM SUDOM

1. Podnositelji su podnijeli 23. studenoga 2021. ustavnu tužbu smatrajući da je zbog dugotrajnosti postupka koji se vodi pred Općinskim građanskim sudom u Zagrebu pod brojem Pn-1309/16 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka izvršen je uvid u spis Općinskog građanskog suda u Zagrebu broj: Pn-369/19 i presliku spisa Vrhovnog suda Republike Hrvatske broj: Revd-3321/2021.

II. PREGLED RADNJI U POSTUPKU

3. Parnični postupak započeo je 8. prosinca 2011. tužbom podnositelja protiv tuženice Republike Hrvatske (predmet broj: Pn-5887/11), radi naknade štete zbog smrti bliskog srodnika, do kojega je došlo kaznenim djelom koje je 21. rujna 1991. počinio M. H.

U tom je predmetu postupak prekinut rješenjem suda od 14. listopada 2014. do okončanja kaznenog postupka.

Postupak je nastavljen pod brojem Pn-1309/2016 na temelju rješenja o nastavku postupka od 8. ožujka 2016.

Prvo ročište održano je 1. prosinca 2016., a nakon toga su slijedila ročišta za glavnu raspravu 12. siječnja 2017., 5. travnja 2017., 14. ožujka 2018., 8. svibnja 2018. Na ročištu održanom 17. svibnja 2018. raspravljanje je zaključeno.

Presudom od 13. srpnja 2018. djelomično je usvojen tužbeni zahtjev podnositelja.

4. Povodom žalbe tuženica ta je presuda ukinuta rješenjem Županijskog suda u Osijeku broj: Gž-1275/18 od 17. siječnja 2019.

U ponovljenom postupku pod brojem Pn-369/2019, prvostupanjski sud je održao pripremno ročište 20. svibnja 2019., te ročišta za glavnu raspravu 18. listopada 2019., 10. srpnja 2020., 16. travnja 2021., 5. travnja 2022, a presudu (kojom je u cijelosti odbio tužbene zahtjeve podnositelja) je objavio 19. svibnja 2022.

5. Žalbe podnositelja odbijene su presudom Županijskog suda u Osijeku broj: Gž-1507/2022-2 od 16. veljače 2023.

6. Povodom te presude podnositelji su izjavili prijedlog za dopuštenje revizije 9. svibnja 2023., koji je 19. listopada 2023. dostavljen na postupanje Vrhovnom sudu.

7. Rješenjem sutkinje ovlaštene za obavljanje poslova sudske uprave Općinskog građanskog suda u Zagrebu broj: Su-Gzp I-64/16 od 25. travnja 2016. usvojen je zahtjev za suđenje u razumnom roku podnositelja te je određen rok od osamnaest mjeseci za okončanje postupka u predmetu broj: Pn-1309/16.

8. Ustavnu tužbu podnositelji su podnijeli 23. studenoga 2021.

III. MJERODAVNO PRAVO

9. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

10. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

10.1. Budući da su u trenutku podnošenja ustavne tužbe podnositelji koristili pravno sredstvo koje im je bilo na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

11. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i nadležnih tijela te važnosti predmeta postupka za podnositelja.

1) Duljina sudskog postupka

12. Parnični postupak za započeo je podnošenjem tužbe dostavom tužbe 8. prosinca 2011. nadležnom općinskom sudu.

Od 14. listopada 2014. do 8. ožujka 2016. postupak je bio u prekidu.

Nakon toga prvostupanjski sud donio je presudu 13. srpnja 2018., međutim ona je ukinuta 17. siječnja 2019.

U nastavku postupak je okončan drugom prvostupanjskom presudom od 19. svibnja 2022., koja je potvrđena drugostupanjskom presudom od 16. veljače 2023.

Trenutno se predmet nalazi na Vrhovnom suda radi odlučivanja o dopuštenosti revizije.

Ustavni sud utvrđuje da se postupak u razmatranom razdoblju vodio od 8. prosinca 2011. do donošenja ove odluke 20. prosinca 2023. u trajanju od dvanaest (12) godina i dvanaest (12) dana i nije dovršen.

2) Složenost sudskog predmeta

13. Ustavni sud ocjenjuje da se u konkretnom slučaju radi o složenijem predmetu, no to samo po sebi ne opravdava duljinu ovog postupka.

3) Postupanje nadležnih sudova

14. Postupak se u razmatranom razdoblju vodio dva puta pred prvostupanjskim sudom i dva puta pred drugostupanjskim sudom, s tim da je postupak bio u prekidu od 14. listopada 2014. do 8. ožujka 2016. Prvostupanjskom sudu je u drugom navratu trebalo više od tri godine za donošenje presude, iako se radilo o ponovljenom postupku koji je tada trajao više od sedam godina.

Još nije odlučeno o prijedlogu podnositelja za dopuštenje revizije protiv presude drugostupanjskog suda.

4) Ponašanje podnositelja ustavne tužbe

15. Ustavni sud ocjenjuje da podnositelji ustavne tužbe nisu pridonijeli duljini postupka.

VI. OCJENA USTAVNOG SUDA

16. Ustavni sud utvrđuje da se parnični postupak u razmatranom razdoblju vodio više od dvanaest godina, a s tim da prvostupanjski sud nije donio odluku o tužbenom zahtjevu u roku određenom odlukom nadležnog tijela od 25. travnja 2016.

Stoga Ustavni sud ocjenjuje da je podnositeljima povrijeđeno pravo da sud u razumnom roku odluči o njihovim pravima i obvezama, koje je zajamčeno člankom 29. stavkom 1. Ustava.

Izreka odluke

Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Vrhovnog suda Republike Hrvatske dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

17. Sukladno članku 63. stavku 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

18. Odluka o objavi temelji se na članku 29. Ustavnog zakona (točka VI. izreke).

19. U odnosu na zatraženi trošak ustavnosudskog postupka, Ustavni sud ističe da sukladno članku 23. Ustavnog zakona u ustavnosudskom postupku svaki sudionik snosi svoje troškove, ako Ustavni sud ne odluči drugačije.

U konkretnom slučaju Ustavni sud nije utvrdio razloge za drugačije postupanje.

Broj: U-IIIA-6637/2021

Zagreb, 20. prosinca 2023.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.